Det stadfestar distriktsleiar Terje Oksnes i UP på Vestlandet.

– Fram til i førre veke har vi tatt to bilførarar ved hjelp av drugtestaren, seier Oksnes.

Han seier apparatet er ein monaleg tilleggsdimensjon i arbeidet med å kontrollere mot rus på vegane.

– Vi har ikkje tidlegare hatt eit teknisk hjelpemiddel som kan avsløre bilistar med anna enn alkoholrus. Det har vi no. Tidlegare måtte vi vurdere føraren på staden. No har vi eit teknisk hjelpemiddel som hjelper oss.

UP: Distriktsleiar Terje Oksnes i UP seier at Drugtestar 500 har gitt resultat i Sogn og Fjordane. Foto: Tor André Johannessen

Fleire vil bli tekne

– Trur du fleire vil bli tekne i fylket?

– Ja, utan tvil. På Vestlandet har vi fem gonger så mange som køyrer i narkorus enn i alkoholrus. Så eg er ikkje i tvil om at drugtestaren vil avsløre fleire, også i Sogn og Fjordane, seier Oksnes.

I oktober tok UP sju førarar som køyrde i påverka tilstand i fylket. Det er sju av totalt 16 hittil i år. Oksnes trur auken skuldast at politiet no kontrollerer på nye stadar.

– Fleire vart tekne av dei nye patruljane som opererer i område der det har vore lite kontrollaktivitet tidlegare. Det kan vere èin årsak. Kanskje vil fleire kontrollar over tid føre til at færre torer å køyre med rus i framtida, seier Oksnes.

Bakgrunnen for jobben sin er han ikkje i tvil om.

– Vi veit at ein stor del av dei som mister livet i trafikken køyrer i rusa tilstand. Difor er dette eit svært viktig kontrollarbeid.

Jubel hjå Trygg Trafikk

Audun Heggestad i Trygg Trafikk er glade for at fleire blir tatt i trafikken med det nye vidunderverktøyet til politiet.

– Tidlegare var det alkohol vi tenkte på. Og vi hadde eigentleg ikkje så mykje fokus på andre stoff. Så dette er eit kjempegodt hjelpemiddel.

– Har de venta på eit slikt verktøy?

– Ja, absolutt. Verktøyet gjer at dei som køyrer med rus ikkje skal føle seg trygge frametter. Dei kan lettare bli luka ut av trafikken, og det blir tryggare på vegane våre, seier Heggestad.

Han seier at undersøkingar viser at mange køyrer med stoff, enten legalt eller illegalt. Og at det er ei stor utfordring å få vegtrafikken rusfri.

– Vi set stor pris på at dette er kome i gang, seier Heggestad.